Page:Gospel of Saint John in West-Saxon.djvu/119

, 22] 15. Ic ēow sealde bȳsene þæt gē dōn swā ic ēow dyde.

16. Sōþlice ic ēow secge, Nys sē ðēowa furðra þonne his hlāford; nē ǣrenddraca nys mǣrra þonne sē þe hyne sende.

17. Gif gē þās þing witon, gē bēoð ēadige gif gē hig dōð.

18. Ne secge ic be ēow eallon; ic wāt hwylce ic gecēas; ac þæt þæt hālige gewrit sȳ gefylled þe cwyþ, Sē þe ytt hlāf myd mē āhefþ hys hō ongēan mē.

19. Nū ic ēow secge ǣr þām þe hyt gewurþe, þæt gē gelȳfon, þonne hyt geworden bið, þæt ic hit eom.

20. Sōð ic ēow secge, Sē ðe underfehð þone þe ic sende underfēhð mē; sē þe underfehp mē underfehþ ðone ðe mē sende.

21. Ðā sē Hǣlend þās þing sǣde, hē wæs gedrēfed on gāste, and cȳðde and cwæð, Sōð ic ēow secge þæt ēower ān mē belǣwð.

22. Đā leorningcnihtas behēold hyra ǣlc ōðerne, and him twȳnode be hwām hē hit sǣde.